חוק התכנית לסיוע כלכלי (נגיף הקורונה החדש) (הוראת שעה) (תיקון מס' 3), התשפ"א-2020
הצעת חוק ממשלתית, הכנסת ה-23
פורסם: ספר החוקים, חוברת 2868, עמ' 82, 2020-11-19T00:00:00+02:00
ראשית, החוק מעגן הסדר לתשלום עבור ימי בידוד של עובדים שכירים. לפי ההסדר עובד השוהה בבידוד עקב חובת בידוד שלו או של ילדו זכאי ממעסיקו לתשלום בשווי דמי מחלה שייקרא "דמי בידוד", על ימי העבודה שבהם שהה בבידוד, למעט יום אחד שבעדו אין העובד זכאי לדמי בידוד, אך הוא יוכל לזקוף עבור תשלום בעדו יום חופשה. אם על העובד חל הסדר מיטיב לתשלום דמי מחלה או דמי בידוד החל מהיום הראשון הוא יקבל דמי בידוד גם על היום האחד האמור, אולם מעסיק פרטי שאינו מתוקצב על ידי המדינה רשאי להודיע לעובד כי אינו מחיל הסדר מחלה מיטיב לעניין דמי הבידוד. בעד ימי העבודה שבהם שוהה העובד בבידוד יכול המעסיק לגרוע עד 4 ימים מימי המחלה הצבורים של העובד, ואם אין לעובד יתרת ימי מחלה מספקת תחויב תקופת המחלה העתידית שלו, ונקבע הסדר לגמר חשבון למקרה שהסתיימו יחסי העבודה בטרם צבר העובד ימי מחלה לקיזוז הימים שחוייב בהם. זכאות העובד לתשלום דמי בידוד מותנית בדיווח למשרד הבריאות על ימי הבידוד ומסירת העתק מהדיווח למעסיק. בתקופת הבידוד עובד יהיה מוגן מפי פיטורים, יימשכו ההפרשות עבורו לקופת גמל ותימשך צבירת ותק. מהזכאות לדמי בידוד מוחרג עובד שחייב בבידוד בגלל שובו מחו"ל אלא אם כן נסע לחו"ל מטעם מעסיקו, שאז יהיה זכאי לתשלום דמי בידוד בעד כל ימי העבודה (כולל היום האחד ). עוד נקבע כי עובד בבידוד שמבצע עבודה מביתו יהיה זכאי עבור השעות בהן עבד לשכר ולא לדמי בידוד ולא יופחתו לו ימי מחלה בעד אותן שעות. הסדר דמי הבידוד אינו חל בעת שהעובד חולה בקורונה, אך אם המחלה היתה בהמשך לבידוד, יימנו לעניין חישוב דמי המחלה ימי בידוד שהופחתו כנגדם ימי מחלה. במקרה שחל לגביו הסכם קיבוצי או חוזה אישי לעניין ימי בידוד בנוסף להוראות החוק, יחול ההסדר המיטיב מהם. 

שנית, נקבע בחוק הסדר לשיפוי מעסיק בגין דמי בידוד ששילם לעובד לפי חוק זה. המוסד לביטוח לאומי ישפה את המעסיקים על עלות דמי הבידוד ששילמו לעובדים בשיעורים אלה: ב100 מהעלות שנשאו בעד יום עבודה אחד שבו שילמו דמי בידוד;  וב50% מהעלות שנשאו בעד תשלום דמי בידוד בשאר ימי העבודה או 75% מהעלות בשאר הימים -  למי שמעסיק עשרים עובדים ומטה. מעסיק שעובדו בבידוד עקב נסיעה לחו"ל מטעם המעסיק ומעסיק ששילם דמי בידוד בעד יום אחד מכוח הסדר מיטיב לדמי מחלה או בידוד לא יקבלו שיפוי בעד יום אחד. נקבעה הדרך להגיש בקשה מקוונת לקבלת שיפוי, שתוגש החל מ1 בפברואר 2021, וכי אוצר המדינה ישפה את המוסד לביטוח לאומי על התשלום למעסיקים.  לצורך בקרה נקבע בחוק הסדר להעברת מידע בין המוסד לביטוח לאומי לבין משרד הבריאות המוודא כי העובד עבורו התבקש השיפוי אכן דיווח על בידוד, ונקבעו הוראות לעניין מורשי הגישה למידע והשימוש שניתן לעשות בו, שמירתו, אבטחתו ומחיקתו. כן נקבעה חובת סודיות למי שנחשף למידע, וסמכות שיפוט לבית דין אזורי לעבודה בתביעות של עובדים ומעסיקים לעניין דמי בידוד.

הסדר דמי הבידוד נקבע בחוק כהוראת שעה החל מ29 באוקטובר 2020 ועד 31 במרס 2021, וישנה אפשרות להאריך את תוקפו בתקופות של שישה חודשים. לגבי התקופה שבין 1 באוקטובר 2020 ליום התחילה, נקבע כי ישולם שיפוי רטרואקטיבי בכפוף להוראות ההסדר למעסיק ששילם לעובד דמי מחלה עקב שהייתו בבידוד. בנוסף נקבע כהוראת מעבר כי בתקופה שבין יום התחילה לבין יום פרסום החוק ישולמו דמי בידוד גם לעובד שלא דיווח על הבידוד, או שמסר דיווח רק על שהיית ילדו בבידוד.

שלישית, החוק מחייב מעסיקים ומשלמי פנסיה מוקדמת למסור למוסד לביטוח לאומי דיווח חודשי מקוון על שכר העבודה ששילמו ודמי הביטוח שעליהם לשלם, וכן נתונים פרטניים לכל עובד או מקבל פנסיה מוקדמת שבעדו הם משלמים. בנוסף יוכל המוסד לדרוש דיווח מקוון ממעסיק לבירור תביעה מסוימת של עובד בתנאי שהמוסד יידע את העובד על הפניה למעסיקו והעובד לא התנגד, וכן מידע לחישוב דמי ביטוח של עובד בתנאי שישנה חובה חוקית למעסיק או לעובד למוסרה או רשות חוקית למוסד לדרוש אותה. הסדר זה יחול החל מ1 באפריל 2021 וניתן יהיה לדרוש מידע מכוחו ממעסיק שיש לו מעל 180 עובדים כבר החל מחודש אפריל 2021, ואילו ממעסיק שלו 180 עובדים או פחות רק החל מחודש אוקטובר 2021.

רביעית, החוק מגדיל בהוראת שעה עד לסוף 2020 בכעשרה מיליון ₪ בסך הכל, את הסכומים בקרנות שמפעיל המוסד לביטוח לאומי בתחום אבטלה ובתחום ילדים בסיכון. כספי התוספת לפעילות הקרנות ישולמו מאוצר המדינה.